Metzger Mária

**A SAJÁTOS KEZELÉSI IGÉNYŰ ORSZÁG, SZÉTTÉPETT SZTEREOTÍPIÁKKAL**

Kokárdát tűzni pizsamára

egyfelvonásos

AIRÁM

LUCIFER

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

AIRÁM Ne kínozz te Sátán! Mazsolás kaláccsal!! Porfóliódat mutogatod nekem, e sütemény mintázatával?

LUCIFER Van emberszeretet? Süsd bele a válaszod, hamuba sült pogácsádba! Süsd meg most, mit születésed óta, nap mint nap tálalok Neked! Hisz ráérsz! Hisz most igazán egyedül vagy, mint mindig is voltál! Hisz bezártak! Hisz bezártalak!

AIRÁM El kell, ismerjelek! Most végre meg kell, hogy ismerjelek! Sütünk csak? Vagy főzni is fogunk?

LUCIFER Lehet, hisz időd az most igazán lesz! S ha enned nem is lesz mit, a szellemi étkezés ugyanolyan hasznos lehet, mint a valós. Ha éhezel, még jobb! A nagy dolgok megszületéséhez, kell, hogy túllépj egy ponton, a szenvedésben!

AIRÁM S talán, majd játszunk is!

LUCIFER Talán majd játszunk is!

AIRÁM Talán megmutatkozol!

LUCIFER Talán megmutatkozom!

AIRÁM Mit tehetnék? A bezártság úgyis megőrjít majd. Vagy már ez is az őrülés maga? Egyedül ebben a kis lakásban, s tilos kimenni! Ki tudja meddig… de ez mégsem az őrület, csak vízió. Vagy az sem, hisz itt a kalács, mely még meleg. Hát, ha a pokolból hozta, nem is csoda… De akkor miért mondta, hogy éhezni fogok? Hisz ez étel. S gondolom meg is ehetem. Úgysem adhatom másnak, hisz ki sem mehetek.

*Keze megindult a kalács felé. De előtte megállt.*

AIRÁM Lehet, hogy mérgezett? Nem lehet jó, hisz a Sátántól kaptam. Lehet, hogy nem étel, lehet, hogy kígyóvá válik, ha megérintem, vagy békává, aztán meg kell csókolnom, hogy királyfivá váljon; a Sátánt?

*Visszahúzta kezét. Egész testével visszahúzódott.*

AIRÁM Ennyire, azért mégsem vagyok éhes

*Szólt és a konyhaszekrényhez lépett. Volt néhány dolog. Nézegette a zacskókat, dobozokat.*

AIRÁM Van, aminek már lejárt a szavatossági ideje. A Sátánt meg lehet hívni vajon, lejárt szavatossági idejű alapanyagokból készült süteményre?

A Sátánt, természetesen nem lehet meghívni lejárt szavatosságú alapanyagokból készült süteményekre, de ne aggódj! Majd megkapja a köznépem! Szemetek gyomrába való szemetet!

Az ördögeidnek! Én meg egyem meg, amit Te tálalsz itt nekem! Miért engem választottál a játékodhoz?

LUCIFER Az emberek, nem tudnak mit csinálni. Pedig csinálhatnának, csak nincs hozzá tehetségük, sem fantáziájuk. Születésükkor persze még megvolt minden, de mivel nem tanították meg és nem engedték, hogy használják, ezért ma már üresek. Mindegyikükben egy hurrikán tombol, keresi a mannát, az emberi jelleg csíráját, de nem találja. Már nem lehet megtalálni. Tizenkilenc éves korukra elvész minden. Neked szerencséd volt. Jót nem kaptál ugyan, de mivel nem törődött veled a kutya sem, el sem pusztulhatott, amit a Legfőbb Hatalomtól kaptál! Hú, ez most fájt!

LUCIFER Nem idézem többé! (*s ajkát kezdte nyelvével nyalogatni és törölgetni, hogy a kiserkent kék vért és a duzzanatot, eltüntesse.*) Szóval, el kell, hogy ismerjem, benned van még valami, amivel lehet játszadozni. Valami, ami kihívást jelenthet, ezen az exitált bolygón, ezek között, az elenyészett lelkek között. Valóban örülnöm kellene, hogy az emberségetek ennyire fikarcnyi, elenyésző, s oly csekély, hogy már-már semmibe vehető, nem véletlen foglalkoztok annyit, a nano technológiával! Boldoggá tehetne, hogy szellemileg oly parányok vagytok, mint az első egysejtű, de most fel kell ismernem, hogy nem tudok igazán örülni annak, hogy teljesültek korábbi elvárásaim, vágyaim és törekvéseim! Momentán, hogy itt fekszik feketén-fehéren, megvalósulva mindaz, ami felé tereltelek, vezéreltelek benneteket, nem tudok örülni! Csak a halálotok lesz az, a teljes megsemmisülésetek, amely győzelmet hozhat a számomra. Ti, a Föld legmegbízhatatlanabb lényei vagytok! Amíg emberek vagytok, bárha abszolút rosszak és gonoszak is, amíg éltek, mindig van remény, hogy felébred a lelkiismeretetek, hogy megbánjátok tetteiteket, és elfordultok Tőlem. Talán fogalmazzunk így, hogy ne kelljen azt az undok szót a számra venni, hogy kihez fogtok fordulni!

AIRÁM Te férfi vagy, vagy nő? Vagy egyik sem, vagy mindkettő? Vagy melyik inkább? Hisz, hogy minden vagy, az nem kérdés.

LUCIFER Minden vagyok és semmi sem. Tőlem függ! Mindegy! A világosságnak a világban nincs helye. Nincs szerepe és nincs ereje. Ha mindenütt sötét lesz, akkor biztos, hogy el fognak halni végül, a legapróbb parányok is, melyek még az élet jeleit mutatják! Tévedtem, mikor azt gondoltam, hogy titeket akarlak elpusztítani, ó, dehogy csak titeket! Minden élő, lélegző, anyagcserét folytató szerves anyagból készült lényt! Nem engedek meg még egy ilyen kísérletet! Soha! Soha! Soha! Ennyi rohadt gürcölést, minden lelket egyenként külön-külön megnyerni, megfélemlíteni, megijeszteni… Ördögök hadseregeit vezényelni az emberek ellen! A megtébolyodott, megháborodott embereket célom szerint manipulálni; nem! Ezt soha többé! Hogy minden pusztításom ellenére, a világ egyre csak gyarapodik, fejlődik, ahelyett, hogy zsugorodna, majd végül eltűnne, hogy írmagja se maradjon! Ha csak egyetlen élő sejtet meghagysz, gyakorlatilag kódolva lesz az új ember! S ki tudja, milyen ember! Tudod mit? Tekintsük a mai délutánunkat, egy játéknak! Amelyikünk nyer, annak a vágyai fognak teljesülni!

*Ekkor, a konyhát, minden főzőedényt, evőeszközt, alapanyagokat, aranyos ragyogás vont be.*

LUCIFER Úgy, úgy! Tehát a szerződés megköttetett! Urad szentesítette az alkut! (*mondta s elfordult egy pillanatra.*)

AIRÁM Hogyan? Engem meg sem kérdeznek? Hogy lehet ilyet tenni? Én nem mondtam, hogy elfogadom a feltételeidet és aláírom ezt az alkut!

LUCIFER Nem voltál, soha úgy, hogy nem azt tetted, amit szerettél volna? Nem azt választottad, amire kész voltál? Nem tudtad elvenni a felkínálkozó legjobbat? Nem voltál soha önmagad ellensége? Annyi mindent aláírtak már a nevedben és annyi mindent megtettek, a Te felhatalmazásoddal, és a Te felhatalmazásod nélkül, hogy nem is értem, miét csodálkozol ezen. Most az egyszer, az életedben, valaki levette a válladról a döntés kényszerét és meghozta érted, a legjobb döntést. Hogy most persze, bábunak érzed magad és ágálsz ez ellen, azt megértem. Most, kimutathatóan és abszolút érzékelhetően, túlvilági erők játékszere lettél. Baj ez?

AIRÁM De hát mégis, az Úr, a Teremtő, a Legfőbb Hatalom! Hogy tehet ilyet?

LUCIFER Biztos úgy gondolja, hogy többet tud rólad, mint te magad és úgy gondolja, hogy ha rád hagyná a döntést, még a végén, úgy viselkednél, hogy nem azt a döntést választanád, melyet igazán szeretnél, és amelyre készen is vagy, hanem azt, amelyik a legegyszerűbb!

AIRÁM Sokat tudsz…

LUCIFER Kezdek már úgy beszélni, mint egy ember, pedig igazából, az lenne a cél, hogy te kezdj úgy beszélni, ha Velem vagy, mint egy alvilági lény…

AIRÁM Érzem, miről beszélsz. Nem fogok lesüllyedni oda!

LUCIFER Érzed(!), azt is mondhattad volna, hogy érted! Annak jobban örültem volna... Hisz, régen idézett szavaim szerint; „Hol a tagadás lábát megveti, Világodat meg fogja dönteni!”

AIRÁM Most akkor azt hiszem, tartozom Neked egy meghívással. Vagy hamuba sült pogácsával, vagy mással…

LUCIFER Ha lehet, azt kérném! Olyan régóta, annyit hallottam róla! Nem lehetne, hogy azt sütnéd meg nekem? Legalább a látványon keresztül beölelhessem, hogy betöltsön engem! Én, nem kaptam hamuba sült pogácsát soha, senkitől, pedig megérdemeltem volna… a legnagyobb vándorként…

AIRÁM Vagy azt, vagy mást… Vagy elsőként, vagy utolsóként... De azt hiszem, azt megígérhetem, hogy elkészítem Neked, a hamuba sült pogácsát! Viszont, meg kell, hogy ígérd, hogy mellé, közösen fogunk elmondani és kitalálni, egy magyar népmesét! Egy mondatot Te, egy mondatot én…

LUCIFER Rendben. Elfogadom a feltételedet!

*Az utcáról, recsegő sziréna hangja zúgott fel, egy katonai járműből. „A növekvő tendenciát mutató, koronavírus fertőzések miatt, a kormány, kijárási tilalmat rendelt el. A lakóhelyüket, csak engedéllyel rendelkező emberek hagyhatják el, nyomós indokkal! Tilos kilépni otthonaikból! Akinek segítségre van szüksége, hívja a kilencszázkilencvenkilences segélyvonalat! A növekvő tendenciát mutató,…”*

AIRÁM Te csináltad ezt is?

LUCIFER Minden betegség tőlem van, illetve, mondhatnánk tőlünk!

AIRÁM Szörnyeteg vagy!

LUCIFER Mondtam, hogy kiirtom az életet. Miért vagy felháborodva? Ez nem a Te ügyed!

AIRÁM Én is élő vagyok! Miért vontatok bele ebbe? Miért? A túlvilági játékaitokba!

LUCIFER Mert a három a leginstabilabb formáció... Akkor ketten mindig barátságot, köteléket létesítenek, és a harmadikat kizárják. S aztán fordulhat a kocka és újra rendeződnek a viszonyok. A korábbi ellenségekből barátok lesznek… A korábbi barátokból, ellenségek…

AIRÁM A háromszögnek akarod elmondani, milyen a piramis! Tébolyító, amiket beszélsz!

LUCIFER Miért, csak nem felismerhetőek korábbi, társadalmi tapasztalataid? De annak azért örülnék, ha beszélgetés közben járnának a kezeid! Így nem fogsz elkészíteni nekem semmit! Az én mazsolás kalácsom is kihűlt már.

AIRÁM Egyem meg, igaz? Azt várod el! Lehet, hogy kihánynám, már az első falattól, még azt is, ami a gyomromban van, vagy ami a beleimben. Inkább megvárom, amíg minden végig fut az emésztőrendszeremen, amit korábban ettem. Nem szeretném, hogy miattad pocsékba menjen!

LUCIFER Micsoda szellemiség és micsoda szemtelenség! Takarékos voltál, egész életedben, az igaz! Csak rád nézek és pontosan tudom, hogy mit csináltál, ha nem voltam melletted, akkor is!

AIRÁM Annyira gonoszak voltatok és vagytok az emberiséghez! Az egyes emberhez! Megengedni mindent és mindent, és annak az ellenkezőjét is! Halálba kínozni, gyerekeket, felnőtteket, öregeket! Akadályozni, embertelen, szinte értelmetlen próbák elé állítani! Annyi terhet rakni rájuk, amennyit nem bírnak el. Hagyni, hogy elhulljanak, az erősek kezei által…

LUCIFER Nem gondolod, hogy a tudás almájával, a szabadságot is megettétek. Ja, hogy erről nem szólt a fáma… nem mondta senki! Mert kellett volna mondania? Nektek? Hogy tudjátok? Hogy felkészüljetek, igaz?

AIRÁM Azt nem tudom, hogy kellett volna-e mondani, de a hallgatásban, mindketten cinkosok vagytok!

LUCIFER Nohát, akkor látom, nem vagyunk vallásosak, talán még hívők sem!

AIRÁM Csak tényekről beszélek és tapasztalatokról! A Te ténykedéseid, megnyilvánulásaid még jobban érzékelhetőek, mint a másik oldalé. Bár tény, hogy néha megtörténnek csodák…

LUCIFER Kezdj el sütni vagy főzni! Meg akarok töltődni azokkal, a gyönyörű gasztronómiai élményekkel!

AIRÁM Legyen hát! Magyarországon vagyunk, magyar konyhából falatozunk…

LUCIFER Legyen hát! Mit választasz?

AIRÁM Bajor császármorzsát! Mi is ismerjük és készítjük ezt az ételt! A koronavírushoz, legalább, ez illik! Szerencséd, hogy van itthon mazsola és rum, ami a lelke. Pedig soha nem iszom. Kaptam valamikor, de vendégek nem nagyon járnak hozzám… remélem, segítesz! Tojásfehérjét felverni, amit tudsz…

LUCIFER Amit tudok! Ez jó! Kiskuktává degradálsz itt…

AIRÁM Te akartad ezt! Minek jöttél ide?

LUCIFER Én akartam? Miért is? Talán a végén kiderül… Viszont ezt a köntöst beteszem a szobába, mégis, nehogy lisztes legyen…

AIRÁM Akkor legalább ebből az árnyalakból, háromdimenzióssá válsz végre! Legalább szemtől szemben láthatom a Sátánt! Talán még meg is érezhetlek, ha hozzám érsz! Vajon, milyen a Sátán testhőmérséklete? Emberalakban, felveszi az emberét?

LUCIFER Nincs valami nagy rend nálad!

AIRÁM Bocs, de nem vártam vendéget! Most porszívóztam és portalanítottam. Nincs valami ötleted, ez ellen az univerzális por ellen? Agyamra megy, az állandó portörlés, esküszöm…

LUCIFER Ne esküdözz! Majd kapsz egy ajándékot, a porral kapcsolatban is, ha elmegyek…

AIRÁM Gyere! Verd fel a tojásfehérjét! Egész jól nézel ki!

LUCIFER Te is jól nézel ki! A legjobban hozzád illő, legesztétikusabb alakot választottam… a legvonzóbbat neked… Hogy minél jobban érezd magad…

AIRÁM Ja persze, majdnem elfelejtettem, hogy nem vagy igazi! Majd emlékeztetem magam erre!

LUCIFER Elfelejtheted! Merülj el nyugodtan a pillanat gyönyörében! Ha akarok, igazi maradok!

AIRÁM Úgy beszélsz, mint egy férfi! Mint egy mesebeli királyfi…

LUCIFER Hát nem ez az élet értelme?

AIRÁM Egyáltalán nem csak! Viccelsz? A férfiakban tőled van ez az állandó pillanatnyi örömkeresés? Különben is, a mai férfiakban, már annyira túlteng ez, hogy a férfiúi bátorság is teljesen elenyészett belőlük! Bár te elég bátornak tűnsz…

LUCIFER Hogy érted, hogy elenyészett a férfiúi bátorság?

AIRÁM Pont úgy!

LUCIFER Mennyiben?

AIRÁM Hát például… Rossz házasságokban élnek, szeretet nélküli kapcsolatokban és nincs bátorságuk elválni. Szeretőket keresnek, egyetlen céljuk van, lefeküdni, fűvel-fával, minél gyorsabban ágyba vinni, minden nőt. Javítva, minden szép nőt… némelyek, azt mondják, hogy ők bokrok, és azt hiszik, hogy humorosak…

LUCIFER A gyermekeiket ők sem akarják elhagyni. Sokszor a végsőkig.

AIRÁM Milyen megértő lettél! A vagyont sem biztos, hogy annyira jó megosztani, vagy kevés pénzből kezdeni újra… hisz rengeteg férfi lett hajléktalan ilyen okból.

LUCIFER Kaptál sok ajánlatot?

AIRÁM Tucatjával… iszonyú pénzeket ajánlottak már, azért, hogy a szeretőjük legyek, csak hogy lefeküdjek velük! Külföldiek is…

LUCIFER Hát ezt megértem… nagyon szép vagy, vonzó, őrült erotikus és szexis… és elvállaltad?

AIRÁM Ja, a megmaradt szépségmorzsáimmal! Azért köszönöm! Pont úgy néz ki a környezetem! És élnék itt egyedül…

LUCIFER Nehéz a társkeresés?

AIRÁM Nem igazán keresek, bár tényleg nehéz… persze, én is hülye vagyok. Itt vagyok ennyi idősen, szerelmet keresek… ezt a férfiak idősebb korban, már egyáltalán nem keresik…

LUCIFER Mármint a szerelmet…

AIRÁM Igen. Illetve persze, vágyják, akarják, elvileg, de amit meg kell hozzá tenni, arra már nem hajlandóak. A pillanatnyi, gyors gyönyör igénye, felülír mindent. Mosogatni is fogsz ám segíteni! Ha már ilyen helyzetbe kényszerítettél! Nem is tudom, meddig fog tartani ez a kijárási tilalom! Meg Veled ez a hülyeség! Mindegy, legalább nem vagyok egyedül… A semminél, talán, Te is jobb vagy! Bár, ki tudja? Majd meglátjuk… Sátánnal egy tálból cseresznyézni, ebből még senki nem jött ki szerencsésen! Ha csak az irodalmi ábrázolásokra gondolok, az is mind ezt mutatja…

LUCIFER Mire gondolsz? Goethe: Faustjára? Vagy Madách Imre: Az ember tragédiájára?

AIRÁM Vagy Molnár Ferenc: Az ördögére? Bármelyikre gondolhatok…

LUCIFER Egyébként, a férfiakra visszatérve…

AIRÁM Megsült a tészta! De finom illata van! Ha kihűlt, apró darabokra vágjuk, majd lekvárral, almaszósszal, még melegen tálaljuk! Igen, a nők helyzete, egyszerűen, iszonyú. Ebben, az anyagias, felpörgetett, hiperszexualizált világban, még tartózkodó sem lehetsz, mert hülyének néznek, és persze azonnal elmennek olyannal, aki hajlandó mielőbb szexelni velük. Most láttam egy felmérést, hogy a nők harmada nyilatkozott úgy, hogy vállalna erotikus munkát, az iszonyú pénzügyi nyomás miatt. Ez a tendencia, már a devizahiteles ügyek után elindult. Mert nem lehet elég pénzt keresni, emiatt, az igazságtalan elosztású, iszonyúan kizsákmányoló, a globális nagytőke által irányított, uralt, a finánctőke által szennyezett világban. Az egyenlőtlen, elnyomó gazdasági szisztéma miatt.

LUCIFER Hát, ez nekem nem is lenne olyan nagy baj! Tudod, mint mondtam, az emberiség elpusztítása okán…

AIRÁM Elkészült! Parancsolj! Megkóstolod, vagy megelégszel az esztétikai, szellemi élménnyel, az illatokkal?

LUCIFER Hát, mivel úgysem sietünk sehová, most ebben gyönyörködöm egy kicsit. Beülök ide a sarokba, ide reptetem ezt a szép tányért a romok felett…

AIRÁM Jó, jó, pakolok már. De úgyis részt kell venned a takarításban is!

LUCIFER Most már a takarításban is!

AIRÁM Megmondtam! Milyen furcsa, hogy ott van előtted, egy ilyen gyönyörű étel és csak nézed… na, engedj! engedj közelebb!

LUCIFER Mi az? Mit akarsz? Miért furakodsz ide egész közel hozzám?

AIRÁM Egy szelfit akarok készíteni Veled és az első étellel, amit a Sátánnak készítettem! Feltolom a facebookra…

LUCIFER Hé! Elég már! Tehát ez a Császármorzsa! Németül, der Kaiserschmarrn. Káprázatos! Biztos finom is! A gasztronómiai élmények kimaradtak az életemből, sajna! Már volt, hogy próbáltam enni, de csak annyi volt, mint a levegő. Hogy a számotokra ez annyira fontos, ez is a kolléga, egyik szép ajándéka nektek. Sokat kaptatok tőle…

AIRÁM Kolléga… te aztán!

LUCIFER Szeretem őt degradálni. Nem ismerem el magam fölött. Nem ismerek el magam fölött senkit! Nem ismerem el abszolútumnak! Nem szeretem a számra venni a nevét! S nem örülök annak, hogy ilyen sok kegyelemmel ajándékozott meg titeket – s megrándult a szája, s kesernyés mosoly hagyta el ajkát, majd egy vörös fényszikra villant fekete szemében.

AIRÁM Én viszont megkóstolom és azzal is hergelni foglak, hogy láthatod, milyen gyönyörű élvezetet okoz nekem a sütemény, amit együtt készítettünk. Bár azt nem tudom, hogy igazán jól járok-e, ha a Sátánt a végtelenségig hergelem, ennek a másfél szobás kis lakásnak a konyhájában…

LUCIFER Megsúgom neked, hogy az ételek, a ti számotokra, elsősorban, az energia bevitelt szolgálják. Az, hogy finom és élvezetes a számotokra, az megint egy extra ajándék. Túl sok lakoma, túl sok kilogramm… nem tévedek?

AIRÁM Nem, ez helyes meglátás! Bár sokan próbálnak, sokféle módon egészségesen, egészségesebben étkezni. Hallottam múltkor egy tinédzsertől, egy ide illő mondatot: „Ezek, a minden mentes biotermékek, elég sátániak.” Ezen már akkor is jól mulattam. Ez viszont, nagyon finom!

LUCIFER Látom… megeszed az egészet…

AIRÁM Látod… te szegény… ez most olyan könnyűnek és finomnak tűnik…

*Az edények elkezdték járni könnyű táncukat a mosogatóban, majd egy pillanat alatt megszáradtak és a helyükre repültek. Airám álmélkodva nézte, még a falat is megállt villájával, a szája előtt. Majd a villa elindult vendége felé.*

AIRÁM Kóstold meg sárkányom! Óh, bocsánat, az elszólásért, Sátánom!

*Ekkor, soha nem hallott, velőt rázó ordítás rázta meg a társasházat. Hatása, egy ötös erősségű földrengéssel egyenértékű volt. Üvegek törtek ki, poharak bukfenceztek le a földre, bútorok egymásnak csúsztak, a házak meginogtak. Házigazdája, elfehéredve, félájultan dőlt vendégére. Egy epilepsziás kisrohamot szenvedett el.*

LUCIFER Bocs, csak ha már idézted, gondoltam, nem hallottál még ilyet

*Majd intett és minden visszaállt eredeti formájába a kis lakásban és a távolabbi környezetben is. Átkarolta társnőjét, aki nehéz légzéssel, elgyengülten éledezett.*

AIRÁM Ez fájt – mondta – azt hiszed, én is szellemlény vagyok?

LUCIFER Nem, azt nem hiszem, csak ha már sárkánynak szólítottál!

AIRÁM Nem akartalak megsérteni! Bocsánat! A hibákért, revansot veszel, mint az élet… (*az ételt eltolta magától. Felállni még nem tudott, így csak elhúzódott Lucifertől.*) Kegyetlen vagy!

AIRÁM Bocsánat! Akkor a felejtéshez…

*Ekkor megjelent az asztalon egy Fafojtó ördögfügés csirkeragú, jázmin rizzsel.*

AIRÁM Tudod, az emberek, nem tudnak, bármilyen helyzetben enni…

LUCIFER Okay, most már empatikus leszek! Majd melegen tartom az ételt. Nem sürgős. Az ördögfüge egyébként nem ehető. Átalakítottam, így már nem mérgező. Gazdag és nagyon izgalmas az aromája. Azt megtartottam, hogy megismerd…

AIRÁM Ezek a hússzínű golyócskák azok?

LUCIFER Igen. Megkóstolhatod. Tetszeni fog. Igazi különlegesség!

*Bátortalan kóstolás, majd a második, a harmadik és a többi falatok, míg el nem fogyott az egész.*

AIRÁM Mennyeien finom! Milyen könnyű, egzotikus! A dzsungel minden kincse egy szőlőszemnyi, almához hasonlítható gyümölcsben…

LUCIFER Mondtam.

AIRÁM Ízek gyönyörű kavalkádja. S mintha nem is ettem volna semmit. Ennyi evés és egyáltalán nem terhelte meg a gyomromat!

LUCIFER Nem is fogja. Ebben a játékban a biológia és a fizika törvényeit felfüggesztjük.

AIRÁM Hatalmas vagy! De az előbbit, még nem dolgozta fel a vegetatív idegrendszerem.

LUCIFER Ami kint történik azt feldolgozta?

AIRÁM A munkanélküliekre gondolsz, a hajléktalanokra, azokra, akiket kilakoltattak, a szétköltöző családokra, ahol megroppant a kapcsolat, az anyagi problémák miatt? Az öngyilkosságot elkövetőkre, akik nem bírták már a stresszt, hogy semmi sincs és nincs segítség? Bár a halálozási statisztikákban szerintem, nem, mint öngyilkosságok fognak szerepelni…

LUCIFER A vírus miatti halálesetek?

AIRÁM Nagyon nehéz ügy ez… szörnyű fájdalom… Vannak országok, ahol a gyerekekkel, már hetek óta nem tudtak kimenni. Én megfulladnék.

LUCIFER Adok neked friss levegőt! Jó érzés?

AIRÁM Ez nagyon jó! – hajtotta hátra a fejét, haja összeborzolódott. A férfi érzékei, a széllel simogatták gyönyörű fejét, bújtak be hajszálai közé. -Isteni. Imádom a szelet és ezt a hőmérsékletet! Milyen édes illatos, finom…mennyei…

LUCIFER Ezt ne! (*hörögte Lucifer, s erős rángások futottak át a testén, elkékült az arca.*) Mit főzöl nekem, édességet? – kérdezte megdermedve, és a szél abbamaradt – Airám kezével Lucifer arcát lazán, végig simította.

AIRÁM Legyen! A korona mellé, válasszunk, szalagot! Szalagos fánk lesz az új elemózsia. Egy pohárka rum kell ebbe is. Állat alakzatokban tesszük rá a lekvárt. Lesz farkas, medve, hiéna, sárkány… jó lesz így? Illenek hozzád?

LUCIFER Ez egy aránylag egyszerű étel. Viszont, azt megköszönném, ha melegen tartanád, amíg megkel az élesztő!

*A tej kellemes meleg lett, pont ideális az élesztőhöz.*

LUCIFER Térjünk vissza a férfiakhoz? Várj! Ne használd azt! Majd én! Az én tüzemmel jobb lesz!

AIRÁM Ok, jó ötlet! Legalább nem kerül pénzbe! Kifejezetten praktikus egy Sátánt tartani a konyhában! Ne térjünk vissza, sőt az emberekhez sem, amíg olyanok, hogy nem tartják az ígéreteiket, nem válaszolnak a megkeresésekre! Amíg úgy gondolják, ha nem válaszolnak egy kérésre, az megfelelő válasz! Iszonyatos kommunikációs deficitben leledzenek! Abszolút, lélektelenül, erkölcstelenül lefekszenek a pénznek! Ne beszéljünk arról, hogy régen is és ma is, hogyan szoktak itt vagyonok létrejönni! Romboló, züllesztő, történések, szépséget, jóságot bomlasztó jelenkor… Talán még annak is kifejezetten örültek, hogy nem lehetett kimenni március tizenötödikén. Így legalább, nem kellett állást foglalni a történtekről…

LUCIFER Folytasd még! Örömzene ez füleimnek! Fűszerezd lelki boldogságomat! Hisz, ez mind az enyészet felé vezető út, egy-egy lépcsője… tetszik a silány társadalom elpusztulása, című fejezet! A társadalom szövete ellen merényleteket elkövetni! Ez az én legragyogóbb, reménysugaram!

*Airám kitárta az ablakot és fennhangon kiáltotta az utca felé, e szavakat.*

AIRÁM Köszöntelek ezzel a szalagos fánkkal! Bevonlak e szép, hímzett szalagokkal! Lengessük meg a fánkok zászlaját! Éljen mindenki, aki Lucifer cselédje, szolgája, a romlás hírvivője! Tanítsátok, terjesszétek ezt a stílust! Hogyan kell, engedelmes katonájának lenni Lucifernek!

LUCIFER Kinek kiabálsz? Hisz senki sincs az utcán!

AIRÁM Ez már csak az utópisták sorsa. Süket fülekre találnak… Akkor most, a hamuba sült pogácsa, amit megígértem! A sütőt légy szíves szórd tele parázsló hamuval!

Ez most a szegények konyhája szerinti készület. Nem lesznek benne, szalonna darabok, nem lesz benne sajt, krumpli is csak egy kicsi. S a liszt sem bioliszt…

LUCIFER Ezt most én is gyúrni akarom!

AIRÁM Tessék! Ameddig tetszik. Még jó, hogy nincs műkörmöm. Akkor, nem dagasztanék itt Veled! Gyúrd bele minden fájdalmad és bánatod, nem teljesült óhajod! Gyúrd bele terveid, elveszett ígéreteid, terheid, vesztes évezredeid! Úgysem lehetsz győztes! Az ember le fog győzni téged! Fel fogja építeni az egyes, kettes, hármas, négyes és az ötös civilizációt és te csak bámulod majd, ahogy e lény, maga is teremtővé avanzsál! Talán, még Téged is szolgájává tesz! Ahogy civilizációkat emel, úri kedve szerint… Most körülbelül, 0,73-on vagyunk. A Kardasev-skála szerint, az egyes szintű civilizációként, képesek leszünk, a bolygónk teljes energiáját hasznosítani, a kettes szintű, a naprendszer teljes energiáját képes használni, a hármas szintű, a galaxisa, a négyes szintű az univerzum teljes energiáját képes lesz használni, míg az ötös szintű, multiverzumokat fog használni és irányítása alatt tartani!

LUCIFER Kész a pogácsa!

AIRÁM Szépek. Mi ez a sok piros pötty rajtuk?

LUCIFER A sok szegénylegény vére, akik, miután elfogyasztották hamuba sült pogácsájuk utolsó morzsáit, elvesztették minden vágyukat és álmukat és vérüket hullatva zuhantak a végső kétségbeesés feneketlen kútjába. Mutatok egy mulatságosat. Menjünk be a szobába!

AIRÁM Hogy került minden a helyére? Milyen friss illatú minden…

LUCIFER Mikor behoztam a köntösöm, kicsit megigazítottam. Reméltem, örülni fogsz! Itt nem lesz többé por!

AIRÁM Nagyon köszönöm! Ez lovagias gesztus volt! Igazán, nem vártam volna…

LUCIFER Feküdj le az ágyra!

AIRÁM Biztos?

LUCIFER Csukd be a szemed!

AIRÁM Hát jó… bízom benned…

*Halk zene szólalt meg, a soul és a jazz határvidékéről. Édes, az agy legmélyebb tekervényeiben bujkáló, kergetőző harmóniák, melyek cseppekként hullottak a szívre és feloldottak évezredes görcsöket az idegrendszerben... Blues szólt, mikor kinyitotta a szemét. Egy ördögökből álló zenekar lebegett a szobában, három D-s képként, valószerűen. Mindegyikük, több hangszeren játszott, zongora, gitár, szaxofon, trombita, klarinét és még számtalan más hangszer lebegett körülöttük. Rendkívüli kompozíciókat, soha nem hallott dallamokat játszottak. Rémisztő kinézettel, hisz a pokol legmélyebb bugyraiból jöttek elő. Hatan voltak, vörösek, narancsok és feketék, hideg lángban égtek. A népmesék ördögei szarvakkal és patákkal. Soha nagyobb disszonancia a hihetetlen látvány és a hihetetlen zene között. Pislogás nélkül bámulta a jelenést és hang nélkül fogadta be a zenét. Hamarosan a kép távolodni és halványulni kezdett, a zene elhalkult… Lucifer sokáig nézte őt, majd egy búcsúintést követően, a hangokon lépdelve, elhagyta a lányt.*

LUCIFER A népmesét legközelebb! Lejárt az időkeretünk, a kiírás szerint. Mennem kell…

AIRÁM Eljössz még?

LUCIFER Eljövök hozzád!

*Megérthetjük, hisz Airám, az első lény volt, az emberiség történelmében, aki megérintette, az örökéletű férfit.*